พลเอกประวิตร ยินดีอียูปลดธงเหลืองประมงไทย ถือเป็นผลงานชิ้นโบว์แดง สำเร็จภายใน 4 ปี  ยืนยันยังคงมาตรการเข้มงวด แต่มีแนวทางเพิ่มรายได้ให้แก่ประมงชายฝั่ง
พลเอกประวิตร ยินดีอียูปลดใบเหลืองประมงไทย ถือเป็นผลงานชิ้นโบว์แดง สำเร็จภายใน 4 ปี ด้วยฝีมือของรัฐบาลชุดนี้ ยืนยันยังคงมาตรการเข้มงวด แต่มีแนวทางเพิ่มรายได้ให้แก่ประมงชายฝั่ง        พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวว่า เป็นเรื่องที่น่ายินดีที่สหภาพยุโรป หรือ อียูประกาศปลดธงเหลืองการทำประมงที่ผิดกฏหมาย ขาดการรายงานและไร้การควบคุมของไทย หรือ ไอยูยู เนื่องจากประเทศไทยถูกใบเหลืองมาเป็นเวลานานถึง 15 ปี และรัฐบาลนี้ที่ไม่ได้มาจากการเลือกตั้งได้ทุ่มเททำงานจนแระสบความสำเร็จลุล่วงไปได้ด้วยดี ภายในระยะเวลา 4 ปี โดยทุกหน่วยงานได้ร่วมกันทำงานอย่างเต็มที่ เช่น การออกกฏหมาย และการควบคุมแรงงานผิดกฏหมาย ประกอบกับชาวประมงได้ให้ความร่วมมือเป็นอย่างดี จึงถือเป็นเรื่องที่น่าชื่นชมและเป็นผลงานชิ้นโบว์แดงของรัฐบาล        อย่างไรก็ตามจากนี้ไป จะต้องคงมาตรการดูแลการประมงอย่างเข้มงวดต่อไป เพื่อรักษาธงเขียวไว้ให้ได้ตลอด เพราะกว่าจะสำเร็จได้นั้นถือเป็นเรื่องยาก และทุกคนต้องเหน็ดเหนื่อย แต่รัฐบาลจะมีแนวทางช่วยเหลือชาวประมงชายฝั่งและประมงพื้นบ้านทั้ง 22 จังหวัด ให้มีรายได้มากขึ้น ด้วยการทำงานอย่างเป็นระบบ นอกจากนี้ในฐานะประธานอาเซียน จะเชิญชวนกลุ่มประเทศอาเซียนร่วมมือกันกำหนดแนวทางเพื่อให้ทุกประเทศเป็นการทำประมงถูกกฏหมาย        พลเอกประวิตร ยังกล่าวถึงกรณีเหตุคนร้ายลอบวางระเบิดคาร์บอม ที่จังหวัดสงขลา ทำให้มีเจ้าหน้าที่ตำรวจได้รับบาดเจ็บว่า เหตุที่เกิดขึ้นเป็นการก่อเหตุของกลุ่ม BRN ทำให้มีตำรวจหญิงโดนสะเก็ดระเบิด ซึ่งขอแสดงความเสียใจและขอดูแลเรื่องการรักษาอย่างดี และในช่วงนี้จะต้องระมัดระวังการก่อเหตุให้มากขึ้น โดยใช้ยุทธวิถีสกัดกั้น ส่วนจะมีผลต่อการพูดคุยสันติสุขหรือไม่นั้น พลเอกประวิตร ระบุว่า ไม่ได้มีการพูดคุยกับกลุ่ม BRN อยู่แล้ว และที่ผ่านมาได้มีการพูดคุยกับกลุ่มมาราปาตานีอยู่แล้ว ซึ่งในส่วนของกลุ่ม BRN ก็จะต้องดำเนินการตามแนวทางปฏิบัติต่อไป